માઉન્ટેનિયરિંગમાં આલ્પાઇન સ્ટાઇલ પસંદ કરતી સુરભિનો જન્મ જૂનાગઢમાં થયો અને જન્મતાંની સાથે જ તેને ગરવા ગિરનારની ટોચનાં દર્શન થયાં હતાં. 15મી ઓગસ્ટના રોજ જન્મેલી સુરભિને એટલે તો વિવિધ શિખરો પર ભારતીય ત્રિરંગો ફરકાવવાનું મન થાય છે. સ્થળ અને સમયની એક ઊંડી અસર સાથે ઊછરેલી સુરભિના વિકાસમાં તેના આદર્શ અને પ્રેરણાત્મક એવા પિતા કમલેશભાઈ ચાવડાનો સિંહફાળો રહ્યો. સ્વામી વિવેકાનંદ સ્કૂલના ફિઝિક્સના ટીચર એવા કમલેશભાઈને જંગલમાં ફરવાનો અને બર્ડ વોચિંગનો જબરો શોખ. પપ્પાએ તો પા પા પગલી જ જંગલમાં પાડતાં શીખવી! અને જેવી ચાલતાં શીખી કે તરત જ તેમણે ગિરનારનાં પગથિયાં ચડતાં કરી દીધી! આમ નાનપણમાં જ પપ્પાના પ્રોત્સાહન અને પ્રેરણાથી જંગલ તેમ જ ગિરનાર પર્વતની ભેટ મળી હતી! ચાલતાં શીખી ત્યારે ચું ચુંવાળા કે લાલ બત્તીવાળા બૂટના બદલે માઉન્ટેનિયરિંગના જ હંટર શૂઝ પહેરાવી દીધા હતા અને 14 વર્ષની વયે તો જૂનાગઢની સંસ્થાના પર્વતારોણનો બેઝિક કોર્સ કરાવી દીધો. જાણે પપ્પા જ મને વહાલથી કાજુકતરી બતાવતાં બતાવતાં પર્વત ચડતાં કરી દીધી હતી. દસ ધોરણ સુધીનો અભ્યાસ જૂનાગઢની આલ્ફા સ્કૂલમાં કર્યો. એ દરમિયાન કમલ રાજપૂત દ્વારા પર્વતારોહણની પ્રાથમિક તાલીમ લીધી હતી અને પછી માઉન્ટ આબુમાં એડવાન્સ કોર્સ કર્યો. આ સમય દરમિયાન પર્વતાધિરાજ મારા દિલો-દિમાગમાં છવાઈ ગયા હતા. મને માઉન્ટેનિયરિંગનો ચસકો બરાબર લાગી ગયો હતો.